Jesper Petersen (S), 2025-03-20:
Lovforslaget fra Klima-, Energi- og Forsyningsministeren udgøres af en række mindre elementer samlet i samme lovforslag.
Ændringerne vil på forskellig vis gøre det hurtigere og smidigere at etablere vedvarende energi, ligesom der gives nye muligheder for at lave attraktiv finansiering af solcller på erhvervsejendomme i bred forstand.
Vi støtter de formål og støtter ikke overraskende også lovforslaget, og jeg vil give det nogle få bemærkninger med på vejen.
I »Klimaaftale om grøn strøm og varme« fra juni 2022 blev det aftalt at lave et såkaldt servicetjek af tilladelsesprocesserne for havvindmølleparker.
Konkret fjernes et procestrin, og en høringsperiode forkortes.
Det implementerer samtidig en anbefaling fra NEKT-arbejdsgruppen Mere sol og vind på land om en forkortet høringsperiode ved genbehandling af miljøvurderinger.
Lovforslagets tiltag kan tilsammen give en tidsbesparelse på mindt 2-3 måneder på opstilling af havvind, som det fremgår.
Det lyder måske ikke som så meget, men det hele er selvfølgelig værd at tage med, når man er utålmodig for at have så kort vej som muligt fra beslutninger, og til at vi faktisk kan implementere og udnytte vedvarende energiressourcer.
Vi har tidligere haft debat her i Folketinget i den her samling om udbygningen af solenergi i Danmark, altså i samme ordførerkreds, som er til stede her.
Socialdemokratiet vil gerne have flere solceller på tage, som det er fremgået, udover den tredjedel af solcellerne i Danmark, der i dag er på tage.
Eksempelvis på erhvervsejendomme og kommunale ejendomme er der tagarealer, med fordel kan bruges til solceller, og hvor der jo ikke er samme nabogener, som der kan findes eksempler på andre steder.
Lovforslaget her muliggør i kraft af bedre vilkår for at finansiere montering af solceller på tage og facader at det vil ske i større omfang, konkret i form af at det bliver en mere attraktiv mulighed at lease solcelleanlæg til opsætning på tage af erhvervsbygninger, hvor det sjældent er til gene for naboer.
Kommunale institutioner, idrætshaller osv. er også steder, hvor det kan blive mere attraktivt.
Lovforslaget indfører også hjemmel til, at der i de udvalgte såkaldte fremskyndelsesområder indføres en ny gebyrordning for erstatningsnatur.
Det giver mulighed for at kompensere for de potentielle konsekvenser for beskyttede arter ved et projekt i de her områder, altså ved at betale for erstatningsnatur.
Det følger af »Aftale om hurtigere og mere effektiv udbygning af elnettet« fra december 2024, og det omsættes altså til lovgivning med forslaget her.
Styrelsen for Grøn Arealanvendelse og Vandmiljø får med lovforslaget også hjemmel til at opkræve gebyr for screening af projekter til fremskyndelsesområder.
Også VE-loven præciseres, med henblik på at der kan opkræves gebyrer til finansiering af omkostningerne ved sagsbehandlingen af tilladelser og tilsyn med vilkår i tilladelser og udbudskontrakter.
Det følger lidt i halen på nogle af de andre lovforslag, der har været i de seneste måneder, hvor der skabes en sammenhæng mellem omkostningen ved at behandle sager og administrere ordninger med dem, som konkret søger eller har gavn af den sagsbehandling.
På bundlinjen står, at lovforslaget giver bedre betingelser for at opstille vedvarende energi uden at gå på kompromis med en grundig og betryggende proces, og at der også bliver basis for flere solceller på tage på erhvervsejendomme, samt at der sker forskellige rimelige administrative tilpasninger af lovgivningen.
Det kan Socialdemokratiet bakke op om.